ET

Brüssel 21.9.2007

KOM(2007) 553 lõplik

KOMISJONI TEATIS

Aastaaruanne nõukogu 29. aprilli 2004. aasta määruse (EÜ) 866/2004 rakendamise ja selle kohaldamisest tuleneva olukorra kohta

KOMISJONI TEATIS

Aastaaruanne nõukogu 29. aprilli 2004. aasta määruse (EÜ) 866/2004 rakendamise ja selle kohaldamisest tuleneva olukorra kohta

Sissejuhatus

Nõukogu 29. aprilli 2004. aasta määruse (EÜ) 866/2004 (ühinemisakti protokolli nr 10 artiklis 2 sätestatud korra kohta) [1] (edaspidi „eraldusjoone määrus") artikli 11 lõikes 1 sätestatakse, et „komisjon esitab alates hiljemalt üks aasta pärast käesoleva määruse jõustumise kuupäeva nõukogule kord aastas aruande määruse rakendamise ja selle kohaldamisest tuleneva olukorra kohta, lisades nimetatud aruandele vajaduse korral sobivad muudatusettepanekud“.

Eraldusjoone määrus jõustus 1. mail 2004. aastal. Selles määratakse kindlaks tingimused, mille alusel kohaldatakse ELi õiguse sätteid kaupade ja isikute liikumise suhtes üle eraldusjoone, mis eraldab neid Küprose Vabariigi alasid, mis ei kuulu Küprose Vabariigi valitsuse tegeliku kontrolli alla, ja neid alasid, mis kuulvad tema kontrolli alla.

Käesolev aruanne hõlmab ajavahemikku 1. mai 2006 kuni 30. aprill 2007.

1. Rakendusmeetmed

4. mail 2007, napilt pärast aruandeperioodi lõppu, võttis komisjon vastu otsuse, millega tühistatakse teatavate loomsete saaduste liikumise suhtes Küprose saarel kohaldatavad keelud, lähtudes nõukogu määrusest (EÜ) nr 866/2004, ning sätestatakse nende saaduste liikumise tingimused. Otsusega kehtestatakse mee ja värske kala üle eraldusjoone kauplemise tingimused [2].

2. Isikute üleminek eraldusjoonest

Eraldusjoone määruse artikli 2 kohaselt Küprose Vabariik „kontrollib kõiki eraldusjoont ületavaid isikuid eesmärgiga võidelda ebaseadusliku sisserände vastu ning avastada ja ennetada ohte avalikule julgeolekule ja avalikule korrale. Neid kontrolle tehakse ka sõidukitele ja objektidele, mis on [eraldusjoont] ületavate isikute valduses.“ Artiklis 3 sätestatakse, et „Küprose Vabariik teostab tõhusat järelevalvet kogu eraldusjoone ulatuses viisil, mis piirab inimeste kõrvalehoidmist kontrollidest […] piiriületuspunktides.“

2.1. Eraldusjoone ületamine piiriületuspunktides

Määrusega on kehtestatud stabiilne õigusraamistik, mille alusel küproslased, teised ELi kodanikud ja kolmandate riikide kodanikud saavad piiriületuspunktide kaudu vabalt eraldusjoont ületada. Olemasolevate andmete kohaselt ületas aruandeperioodil eraldusjoone valitsuse kontrolli all olevalt alalt Küprose põhjaossa minemiseks 788 823 Küprose kreeklast ja Küprose põhjaosast valitsuse kontrolli all olevale alale minemiseks 1 348 215 Küprose türklast. Aruandeperioodi esimese kuue kuu jooksul ületas eraldusjoone kokku 812 756 Küprose türklast, kuid aruandeperioodi teisel poolel langes nende arv 535 459ni, st ületajate arv vähenes üle 30 % [3]. [4] Piirületuskohtades töötavate Küprose politseinike arvu, mis 2005. aastal oli 54, suurendati 2006. aastal 61ni.

Piiripunktides eraldusjoone igapäevase ületamisega seotud suurematest vahejuhtumitest ei ole teatatud. ELi kodanikelt laekus komisjonile üksikuid kaebusi isikute pealetükkiva kontrollimise ja isiklike dokumentide äravõtmise kohta piiriületuspunktides. Küprose Vabariigi tolliseadustiku kohaselt võivad tolliametnikud ilma kohtumääruseta muu hulgas otsida läbi isikuid, pidada kinni või konfiskeerida kaupu ja vahistada iga isiku, kelle tolliametnik tabab tollialaste või muude õigusaktide niisuguselt rikkumiselt või rikkumise katselt, mille eest on ette nähtud vangistus, sealhulgas Küprose kreeklastele kuuluva Küprose põhjaosas asuva kinnisvara ebaseadusliku ostmise või kasutamise katse kahtluse puhul.

Küprose Vabariigi parlament võttis 2006. aasta oktoobris vastu karistusseadustiku muudatuse, mille kohaselt karistatakse kinnisvara ebaseaduslikku kasutamist, sealhulgas rentimist, seitsmeaastase vangistusega [5]. Kõnealune seadusemuudatus põhjustas Küprose türgi kogukonnas muret, kuna ligikaudu 78 % eraomanduses olevast kinnisvarast Küprose põhjaosas kuulub Küprose kreeklastele. Tundub, et Küprose Vabariigi ametiasutuste poliitika on mitte kohaldada kõnealust muudatust tavaliste Küprose türklaste suhtes ning selle tõttu kannatab õiguskindlus. Tähelepanelikult tuleb jälgida kõnealuse õigusakti mõju eraldusjoont ületavate Küprose türklaste arvule.

2.2. Eraldusjoone ebaseaduslik ületamine

Endiselt põhjustab tõsist muret eraldusjoont ebaseaduslikult ületavate kolmandate riikide kodanike arv. Küprose Vabariigi politseilt saadud andmete analüüs näitab, et eraldusjoone illegaalselt ületanutest 36,4 % [6] oli passis Türgi viisa [7]. Küprose Vabariigi politsei teate kohaselt pärinevad ebaseaduslikud sisserändajad peamiselt Süüriast (46,3 %) ja Iraanist (9,2 %).

Vastavalt Küprose Vabariigi ametiasutuste esitatud andmetele suurenes pärast eraldusjoone ületamist kinnipeetud ebaseaduslike sisserändajate arv 725 inimeselt 2002. aastal 3796 inimesele 2003. aastal ja 5287 inimesele 2004. aastal ning vähenes seejärel 5191 inimesele 2005. aastal ja 3778 inimesele 2006. aastal. Küprose politsei teate kohaselt sisenes aruandeperioodil valitsuse kontrolli all olevale alale üle eraldusjoone 2844 ebaseaduslikku sisserändajat (üle 97 % kõikidest kinnipeetud ebaseaduslikest sisserändajatest), suveräänse idapoolse baasipiirkonna kaudu sisenes 2 % ja otse valitsuse kontrolli all olevale alale saabus alla 1 % ebaseaduslikest sisserändajatest [8]. Küprose politsei hinnang valitsuse kontrolli all olevale alale saabumise teede kohta rajaneb:

· dokumentidel,

· sisserändajate ütlustel,

· päritoluriigi põhjal tehtavatel järeldustel (Küprose politsei eeldab, et kõik teatavast riigist, näiteks Pakistanist ja Süüriast pärit sisserändajad sisenevad valitsuse kontrolli all olevale alale Küprose põhjaosa kaudu, kuna neil riikidel on Türgiga tihedad sidemed) [9].

Küprose politsei teate kohaselt taotleb suurem osa ebaseaduslikke sisserändajaid hiljem varjupaika (varjupaigataotlejate arv kasvas 950 inimeselt 2002. aastal 4410 inimesele 2003. aastal ja 9860 inimesele 2004. aastal ning vähenes seejärel 7746 inimesele 2005. aastal ja 4545 inimesele 2006. aastal).

Eraldusjoont ebaseaduslikult ületavate kolmandate riikide kodanike ja varjupaigataotlejate arv on vähenenud järgmistel põhjustel:

· paranenud on Küprose Vabariigi politsei ning UNPOLi, UNFICYPi ja Küprose rahvuskaardi koostöö;

· tihenenud on eraldusjoone valvamine helikopteritega [10] ning kohalike politseijaoskondade ja politsei peakorteri välismaalaste ja sisserändajate osakonna töötajate osavõtul;

· koostöö suveräänse idapoolse baasipiirkonna ametiasutustega on hea. Alates 2006. aasta novembrist on muudetud intensiivsemaks kõnealuste ametiasutuste tegevust, mille eesmärk on vähendada ebaseaduslikku sisserännet ja salakaubavedu ning mille tulemusel on palju inimesi pöördunud tagasi juba valitsuse kontrolli all olevale alale sisenemise katse kohas;

· vahetatakse luureandmeid ning tehakse koostööd suveräänse idapoolse baasipiirkonna ja Küprose türgi kogukonnaga.

Viimane on hakanud tagasi võtma märkimisväärsel hulgal ebaseaduslikke sisserändajaid, kes on kinni peetud suveräänses idapoolses baasipiirkonnas eraldusjoone lähedal. Küprose türklased võtsid tagasi umbes pool suveräänses idapoolses baasipiirkonnas kinnipeetud ligi 100 ebaseaduslikust sisserändajast; ülejäänud anti üle Küprose Vabariigi ametiasutustele vastastikuse mõistmise memorandumi alusel.

Pidades silmas, et ebaseaduslike sisserändajate hulk on endiselt murettekitavalt suur, on komisjon seisukohal, et viivitamatult tuleb tugevdada piiriületuspunktide vahelise eraldusjoone valvet, mida Küprose Vabariik teostab vastavalt eraldusjoone määruse artiklile 3. Komisjon on pidanud Küprose Vabariigi asjaomaste ametiasutustega konstruktiivset tööalast dialoogi. Küprosel peeti mitu koosolekut ja 2007. aasta mais korraldati Brüsselis seminar, millel keskenduti eeskätt üle eraldusjoone toimuva ebaseadusliku sisserände probleemile ja arutati lähemal ajal võetavaid meetmeid.

Lisaks teavitasid Küprose Vabariigi esindajad komisjoni meetmetest, mida on võetud pärast eelmist, 2005. aasta detsembris toimunud seminari. Nende seas on koostöö süvendamine UNFICYPi, UNPOLi, suveräänse idapoolse baasipiirkonna ametiasutuste ja Küprose rahvuskaardiga, helikopterite ning kohalike politseijaoskondade ja politsei peakorteri välismaalaste ja sisserändajate osakonna töötajate kasutamine eraldusjoone valvamiseks, nagu on osutatud eespool. Vähendatud on varjupaigataotlejate tööleasumise võimalusi ning kiirendatud varjupaigataotluste läbivaatamist.

Eraldusjoone valvamise küsimuses keeldub Küprose Vabariik võtmast mis tahes meetmeid, mille tulemusel eraldusjoon muutuks välispiiri sarnaseks. Seetõttu ei ole hangitud ega kavatseta hankida täiendavat varustust eraldusjoone valvamiseks, samuti ei ole suurendatud piiriületuspunktides ebaseadusliku rände voogudega tegelevate töötajate (sh politseinike) arvu. Kuigi eraldusjoont käsitlevas möödunud aasta aruandes teatati Küprose Vabariigi kavast karmistada viisade väljastamise eeskirju, ei ole Küprose Vabariik seda teinud ning samuti ei ole ta rajanud uut ebaseaduslike sisserändajate kinnipidamiskeskust.

Pidades silmas, et Küpros kuulub tulevikus Schengeni alasse, soovitab komisjon Küprose Vabariigi ametiasutustel viivitamatult võtta konkreetsed meetmed talle eraldusjoone määrusega pandud kohustuste täitmiseks. Eraldusjoon ei ole küll välispiir, kuid Küprose Vabariik peaks siiski tõhusalt täitma valitsuse kontrolli alla jääva poole valvamise kohustust, vähendades samal ajal miinimumini kahe kogukonna vaheliste sidemete loomisel esilekerkivaid takistusi.

3. Kaupade üleminek eraldusjoonest

3.1. Kaupade väärtus

Vastavalt komisjoni määruse (EÜ) nr 1480/2004 [11] artiklile 8 on Küprose türgi kaubanduskoda kord kuus esitanud aruande selliste kaupade tüübi, koguse ja väärtuse kohta, mille kohta ta on väljastanud saatedokumendid.

Ka Küprose Vabariigi ametiasutused on edastanud andmed eraldusjoont ületanud kaupade liigi, mahu ja väärtuse kohta komisjonile esitatud igakuistes aruannetes. Nimetatud aruanded hõlmavad kaupu, mis on toodud valitsuse kontrolli all olevale alale suveräänse idapoolse baasipiirkonna ametiasutuste kontrolli all olevate Pergamose ja Strovilia piiriületuspunktide kaudu.

Vastavalt Küprose türgi kaubanduskoja aruannetele oli nende kaupade koguväärtus, millele on aruandeperioodi jooksul väljastatud saatedokumendid, 4 806 100 eurot, kuid tegelikult kaubeldi kaupadega koguväärtuses 3 380 805 eurot [12]. Andmete suure erinevuse kohta teatati komisjonile, et mõnel juhul väljastati dokumendid kaupade hinnangulise, mitte täpse koguse kohta, mistõttu oli lõpuks üle eraldusjoone viidud kaupade tegelik kogus ja seetõttu ka väärtus väiksem kui oli märgitud saatedokumentides. Mõnel juhul partii saatmine tühistati [13]. Lisaks teatas Küprose türgi kaubanduskoda komisjonile, et kaupade viimisel üle eraldusjoone alati ei esitatud või ei kontrollitud saatedokumente. Selle kohta teatasid Küprose Vabariigi ametiasutused, et kontrollitakse kõiki partiisid, kuid osutasid ka sellele, et nad ei ole kohustatud saatedokumente küsima, kuna kaupmehed on kohustatud need ise esitama.

Andmetest ilmneb, et võrreldes eelmise aruandeperioodiga on märgatavalt suurenenud üle eraldusjoone viidud kaupade koguväärtus. Vastavalt Küprose ametiasutuste esitatud aruannetele suurenes tegelikult üle eraldusjoone viidud kaupade kaubanduslik koguväärtus ligi kaks korda ja oli umbes 3 380 805 eurot, võrreldes 1 734 770 euroga eelmisel aruandeperioodil.

Kuigi see ei kuulu eraldusjoone määruse reguleerimisalasse, võib märkida, et vastavalt Küprose kaubandus-tööstuskoja andmetele ulatus valitsuse kontrolli all olevalt alalt Küprose põhjaossa suunduvate kaupade väärtus aruandeperioodil 1 027 688 euroni, võrreldes eelmise perioodi 422 408 euroga. Seega suurenes valitsuse kontrolli all olevalt alalt Küprose põhjaossa suunduvate kaupade väärtus üle kahe korra, kuid see on ikkagi vaid umbes kolmandik vastassuunas liikuvate kaupade väärtusest. Küprose türgi kogukond kohaldab litsentsisüsteemi, mis põhimõtteliselt sarnaneb eraldusjoone määruses sätestatud piirangutele. Näiteks lubavad nad riiki ainult neid kaupu, mis on pärit valitsuse kontrolli all olevalt alalt, nõuavad Küprose kaubandus-tööstuskoja väljastatud saatedokumente ega luba üle eraldusjoone elusloomi ega loomseid saadusi. Üksikotsustega on tehtud erandeid, mille alus ei ole selge.

3.2. Kauba liigid

Müüdud kaupade liike käsitlevate andmete põhjal võib järeldada, et üle eraldusjoone valitsuse kontrolli all olevale alale on viidud vaid mõned uued tooted. Uute tooteliikide lisandumine ei toonud kaasa kaubanduse olulist suurenemist.

Nagu eelmisel, nii olid ka sellel aruandeperioodil peamised kaubeldavad kaubarühmad köögivili, puidutooted ja mööbel [14].

Aruandeperioodil üle eraldusjoone toimuv kaubandus oli ühe erandiga saaresisene. aprillil 2007 ületas eraldusjoone alumiiniumijääkide partii, mis seejärel saadeti Ühendkuningriiki. Kõnealune saadetis kujutas endast maiustuste Cyprus Delights 2005. aasta detsembri partii kõrval alles teist juhtumit, mille puhul kaup ületas eraldusjoone ja sellega sooritati seejärel kahe liikmesriigi vaheline ühendusesisene tehing.

3.3. Teated rikkumiste kohta

Alates 2006. aasta novembrist on teatatud kuuest rikkumisest, mille puhul kaupu ei lubatud üle eraldusjoone. Neljal puhul ei olnud toote märgistus nõuetekohane ja kahel juhul ei esitatud saatedokumenti.

3.4. Positiivsed arengud kaupade liikumise valdkonnas

Tuleb märkida, et aruandeperioodil toimusid mõned positiivsed arengud, mis järk-järgult kõrvaldasid mõned eraldusjooneülese kaubanduse takistused. Need arengud on:

· kolme kaubanduskoja (Küprose kaubandus-tööstuskoda, Küprose türgi kaubanduskoda ja Küprose türgi tööstuskoda) igakuised ümarlauakohtumised, mis toimusid organisatsiooni USAID rahastatava projekti Economic Development and Growth for Enterprises (EDGE) raames ja mille eesmärk on leida eraldusjooneülese kaubanduse probleemidele tehnilisi ja praktilisi lahendusi;

· loomisel on Küprose türgi ja kreeka tootjaid ühendav „Küprose tootjate võrgustik“, mille eesmärk on suurendada ühistegevust ja koostööd ning anda tehnilist abi, koolitust ja nõu, et leevendada eraldusjooneülese kaubanduse piiranguid. Selle projektiga, mida hiljuti hakati rahastama ÜRO arenguprogrammi meetme ACT kaudu, kavatsetakse ka parandada osalevate kodade (Küprose türgi tööstuskoda, Küprose türgi kaubanduskoda ja Küprose kaubandus-tööstuskoda) ühistegevust ja koostööd.

3.5. Jätkuvad takistused ja raskused kaupade liikumisel

Hoolimata positiivsetest arengutest on üle eraldusjoone toimuval kaubandusel endiselt palju takistusi.

Küprose türgi tarbesõidukid, eeskätt veoautod ja bussid ei saa ikka veel tervel saarel vabalt liikuda. Küprose Vabariik ei tunnusta Küprose türgi kogukonna väljastatud tõendeid tarbesõidukite tehnoseisundi kohta [15] ega kutseliste autojuhtide juhilube [16] (kuid ta tunnustab sõiduautode tehnoseisundi tõendeid). Valitsus on esitanud ettepaneku võtta vastu õigusakt, millega lihtsustatakse kaupade vedamist üle eraldusjoone Küprose türklaste veokitega. Küprose kreeka veokijuhtide protestide tõttu ei teinud parlament kõnealuses küsimuses otsust ei käesoleval ega ka eelmisel volituste ajal. Küprose Vabariigi ametiasutused annavad Küprose türklastele mitmesugust abi valitsuse osutatavate teenuste kasutamisel. Nii on side- ja tööministeerium tööle võtnud Küprose türklase, kelle ülesanne on muu hulgas teha suulist tõlget litsentside läbivaatamisel ja kes vastutab kuulutuste avaldamise eest Küprose türgi ajalehtedes. Kuid Küprose türgi autojuhtide huvi on vähene. Kogukondade eraldusjooneülest koostööd soodustaks Küprose Vabariigi ametiasutuste liberaalsem hoiak.

Komisjon on saanud Küprose türgi kaupmeestelt mõned kaebused viivituste kohta üle eraldusjoone viidavate kaupade tollivormistamisel. Kaebused käsitlevad eeskätt kartulisaadetisi. Küprose Vabariigi ametiasutused seletasid viivitusi eraldusjoone määruses sätestatud nõudega vaadata partiid läbi ja vajaduse korral asendada fütosanitaarkontrolli aruanne taimepassiga. Nad kinnitasid komisjonile, et edaspidi viiakse need kontrollimised läbi kolme tööpäeva jooksul. Peale selle võivad kaupmehed ka kontrollimise ajal vedada kartuleid valitsuse kontrolli all oleval alal paiknevatesse külmutusseadmetega varustatud ladudesse, kus kartulid jäävad tolliasutuste järelevalve alla.

Komisjon sai Küprose türgi kaupmeestelt mõned kaebused selle kohta, et mõnikord nõuavad Küprose Vabariigi ametiasutused lisaks kohustuslikele saatedokumentidele ka tehingut tõendava arve esitamist. Küprose Vabariigi ametiasutused teatasid komisjonile, et Küprose Vabariigi tolliametnikele on saadetud kiri, milles teatatakse järgmist: „võttes arvesse, et arve esitamine ei ole kaupade liikumisel kohustuslik, kinnitame käesolevaga, et […] kaupade üleviimisel eraldusjoonest ei ole arve esitamine nõutav“. Seda juhist on korratud ka korrapäraselt läbiviidaval Küprose Vabariigi tolliametnike koolitusel.

Aruandeperioodi lõpul pidi üle eraldusjoone viidama ning seejärel tõenäoliselt Limassoli sadama (mis asub valitsuse kontrolli all oleval alal) kaudu teistesse ELi liikmesriikidesse saadetama suur, 3800 tonnine kartulipartii (ligi 50 kohaliku kartulikasvataja saak, mis on peaaegu veerand Küprose põhjaosa kevadisest saagist). Kuna Küprose türgi kogukond avaldas kartulikasvatajatele ja Küprose türgi kaupmeestele survet, tehing lõppkokkuvõttes tühistati.

Teise näitena takistustest, mis võivad piirata kaubandust üle eraldusjoone, teatati raskustest, millega Küprose türgi kaupmehed puutuvad kokku oma kaupade müügileandmisel valitsuse kontrolli all oleval alal asuvates kauplustes ja reklaami avaldamisel valitsuse kontrolli all oleva ala teatavates ajakirjandusväljaannetes. Komisjonile teatatud takistuste hulgas on ka näiteid sellest, et suveräänse idabaasipiirkonna ametiasutused on üksikjuhtudel nõudnud saatedokumente ka kaupadele, mis on ette nähtud puhvervööndis asuva Pyla küla Küprose türgi elanikkonna tavapäraseks varustamiseks. Tegemist on konkreetse juhtumiga, kus erandina üldreeglist ei nõuta saatedokumente määruse artikli 4 lõike 10 alusel.

Küprose türgi kogukonna esindajaile teevad muret ka madalad piirmäärad, mille ulatuses on lubatud isiklikke ostusid üle eraldusjoone tuua. Eraldusjoone määruse artikli 6 lõikes 1 sätestatakse, et piiri ületavate isikute isikliku pagasi hulka kuuluvad Küprose põhjaosas ostetud kaubad vabastatakse käibemaksust ja aktsiisimaksust, tingimusel et need ei ole kaubanduslikku laadi ning nende koguväärtus ei ületa 135 eurot inimese kohta.

Ühendkuningriigi esindajad teavitasid komisjoni, et suveräänse idapoolse baasipiirkonna ametiasutustel on praktilisi raskusi fütosanitaarsertifikaati vajavate kaupade käsitlemisel, kuna puuduvad vajalikud tehnilised rajatised. Küprose Vabariik on pakkunud võimalust kasutada oma rajatisi.

Tundub, et üle eraldusjoone toimub ulatuslik salakaubavedu, milleks kohalikud elanikud ja talunikud (näiteks puhvervööndis olevate Pyla ja Pergamose külade elanikud) kasutavad eeskätt ebaseaduslikke „piiriületuspunkte“, mida ei valvata piisavalt. Mõne vaatleja teatel ületab salakaubaveo maht seadusliku kaubavahetuse mahu.

Kaupade salakaubaveo probleem juhib tähelepanu sellele, et Küprose Vabariigi valitsus peab hakkama eraldusjoont tõhusalt valvama.

Kokkuvõttes tuleb märkida, et üle eraldusjoone toimuva kaubanduse maht on endiselt väike. Seda põhjustavad suurel määral eraldusjoone määrusega kehtestatud piirangud. Määruse kohaselt ei tohi valitsuse kontrolli all olevale alale viia kaupu, mis on saare põhjaossa toodud teistest ELi liikmesriikidest või Türgist. Komisjoni tellimusel koostatud Maailmapanga uurimuses on osutatud, et selle tulemusel väheneb oluliselt kasu, mida kaubavahetusest saavad tootjad, teenuseosutajad ja tarbijad, kes asuvad nii eraldusjoonest põhja kui ka lõuna pool [17].

3.6. Kaupade ajutine üleminek eraldusjoonest

Nagu eelmisel aruandeperioodil, esines ka nüüd raskusi kaupade ajutisel üleviimisel eraldusjoonest. Need seondusid peamiselt nelja kaubakategooriaga:

· teenuse osutamiseks vajalike kaupade ajutine viimine üle eraldusjoone (näiteks valitsuse kontrolli all oleval alal kontserdi andnud Küprose türgi rokkansambli muusikariistad);

· Küprose kreeklaste kaupade ajutine viimine üle eraldusjoone alale, mis ei ole valitsuse kontrolli all (näiteks mööblieseme parandamine ja taastamine Küprose põhjaosas, mille tagasiviimine valitsuse kontrolli all olevale alale ei ole võimalik eraldusjoone määruses sätestatud päritolunõude tõttu;

· Küprose türklaste kaupade ajutine viimine üle eraldusjoone väljapanemiseks laadal, mis toimub valitsuse kontrolli all oleval alal (näiteks osaleb Küprose türgi kaupmehi Küprose rahvusvahelisel kaubandusmessil aina vähem – 2005. aastal oli neid 53, 2006. aastal 16 ja käesoleval aastal ainult 3). Lisaks ei ole lubatud eraldusjoonest üle viia tasuta jagatavaid kaubanäidiseid, kuna nende puhul ei ole olemas ostjat;

· Küprose türklaste tehniliste seadmete ajutine viimine üle eraldusjoone nende parandamiseks valitsuse kontrolli all oleval alal.

Eraldusjoone määrus selle praegusel kujul niisuguseid tehinguid ei võimalda. Küprose Vabariik kohaldab üksikotsustena tehtavate erandite süsteemi. Väidetavalt on selle süsteemi raames seni rahuldatud kõik Küprose türklaste taotlused ja seetõttu pole vaja menetlust õiguslikult reguleerida. Kuid praegune üksikotsuste süsteem ei ole määrusega kooskõlas ega läbipaistev ning võib seetõttu kaubavahetust pidurdada. Kõnealune küsimus lahendatakse de lege ferenda – eraldusjoone määruse kavandatava muutmisega.

3.7. Kaubanduse lihtsustamine

2006. aasta novembris kiitis käibemaksukomitee [18] heaks lihtsustatud kava, mida kohaldatakse Küprose põhjaosas tegutsevate türgi kaupmeeste suhtes, kes müüvad kaupu otse valitsuse kontrolli all oleva ala lõpptarbijaile. Selle kavaga võimaldatakse Küprose türgi kaupmeestel valitsuse kontrolli all oleval alal müüdava kauba käibemaksu deklareerida otse eraldusjoonel. Seega ei tule Küprose türgi kaupmeestel ennast registreerida käibemaksukohustuslaseks valitsuse kontrolli all oleval alal.

2007. aasta veebruaris korraldas komisjon koos Küprose türgi kaubanduskojaga ühepäevase seminari, mille eesmärk oli täiendada Küprose türgi kaupmeeste teadmisi üle eraldusjoone toimuva kaubanduse menetlustest ja nõuetest.

Teatavate toodetega kauplemise lihtsustamiseks on võetud järgmisi lisameetmeid.

Kartul

Pärast seda kui komisjoni pädevad talitused andsid 2006. aasta alguses loa kaubelda kartuliga üle eraldusjoone, ületas eraldusjoone ilma eriliste takistusteta mitu veoautotäit (kokku umbes 290 tonni) kartulit, mis oli ette nähtud tarbimiseks (üksnes) valitsuse kontrolli all oleval alal [19].

Kartulite suhtes ei kohaldata tollitariife, kuid igal veokil peab olema komisjoni määruse (EÜ) nr 1480/2004 [20] III lisa kohane fütosanitaarkontrolli aruanne, mille koostab sõltumatu taimetervishoiu asjatundja. Eraldusjooneülese kartulikaubanduse edendamiseks tagab komisjon pideva juurdepääsu taimetervishoiu asjatundjatele peamisel saagikoristusperioodil (aprilli keskpaigast kuni juuni keskpaigani). Muul ajal tagatakse asjatundjate kättesaadavus mõne tööpäeva jooksul. Seni on täidetud kõik Küprose türklaste taotlused taimetervishoiu asjatundjate kohaoleku kohta.

Komisjon tegeleb praegu taimetervishoiu asjatundjate olemasoleva nimekirja täiendamisega.

Tsitrusviljad

Seni ei ole tsitrusviljadega kaubeldud.

Komisjoni nimetatud sõltumatud liikmesriikide eksperdid viisid 2006. aasta sügisel taas läbi saagikoristamisele eelneva kontrolli. Need kinnitasid eelmiste, 2003.–2005. aasta kontrollimiste tulemusi, mille kohaselt ei leitud kontrollimisel kahjulikke organisme ning sellest järeldub, et kõnealuseid organisme Küprose põhjaosas ei ole. Lisaks puuviljaaedade inspekteerimisele ja neisse tehtavatele kontrollkäikudele ning üle eraldusjoone kauplemiseks ettenähtud tsitrusviljade partiide kontrollimisele kavatseb komisjon jätkata järelevalve kõrvaltegevusena ka pidevat seiretööd.

Mesi ja kala

Nagu eespool märgitud, võttis komisjon 4. mail 2007 vastu otsuse, millega tühistatakse teatavate loomsete saaduste liikumiste suhtes Küprose saarel kohaldatavad keelud, lähtudes nõukogu määrusest (EÜ) nr 866/2004, ning sätestatakse tingimused nende saaduste liikumiseks [21].

Komisjonil on käsil liikmesriikide sõltumatute asjatundjate määramine, kes vastavalt komisjoni otsuse I ja II lisale peavad kontrollima, kas kalalaevad, millelt tuuakse maale värske kala, vastavad loomset päritolu toidu hügieeni erieeskirjadele, ning võtma tootmisahelast kümme meeproovi, mida seejärel analüüsitakse teatavates ELi laborites.

Puit

2007. aasta veebruaris esitasid sõltumatud taimetervishoiu eksperdid esimese fütosanitaarkontrolli aruande seoses ühe kokkupandava puidust hoone eraldusjoonest üleviimisega. Kuna see kokkupandav hoone oli valmistatud Türgist pärit okaspuust, tuli nimetatud menetlus läbi viia vastavalt nõukogu määruse (EÜ) nr 866/2004 artikli 4 lõikele 4 ja komisjoni määruse (EÜ) nr 1480/2004 artikli 3 lõikele 1 (mõlemas määruses viidatakse nõukogu direktiivile 2000/29/EÜ).

3.8. Küprose Vabariigi ettepanekud eraldusjooneülese kaubanduse soodustamiseks

2007. aasta märtsis tegid Küprose Vabariigi ametiasutused komisjonile ettepaneku võtta vastu mitu meedet, et edendada eraldusjoone määruse alusel toimuvat kaubandust. Enamik meetmeid on ühepoolsed ja kuuluvad Küprose Vabariigi pädevusse. Paketti kuulub ka ettepanek lubada üle eraldusjoone kaubelda kala ja mee ning piima ja piimasaadustega. Pärast ettepaneku saamist on komisjon juba vastu võtnud otsuse kala ja mee kohta [22], kuid piima ja piimasaadusi käsitleva otsuse vastuvõtmisega tuleb veel oodata, kuni Küprose põhjaosas asutakse täitma ELi toiduohutuseeskirju. Küprose türklaste kogukonnale on juba hakatud andma asjakohast abi.

Küpros kordas ka oma ettepanekut kehtestada käibemaksu nullmäär kaupadele, mis viiakse valitsuse kontrolli all olevalt alalt Küprose põhjaossa. Komisjon väitis juba oma möödunud aasta aruandes, et selliste tarnete suhtes oleks nullmäära kohaldamine õigustatud vaid juhul, kui neid tarneid käsitletaks ekspordina. Nii on see olenemata sellest, kas kõnealuseid tarneid nimetatakse ekspordiks või mitte. Kui Küprose põhjaossa saadetavaid kaupu käsitletakse ekspordina, tuleb sealt toodavaid kaupu käsitleda võrdsetel alustel, st impordina. Ettepandud muudatus oleks vastuvõetav vaid neil tingimustel.

Kokkuvõttes tuleb ära oodata, kas ettepanekute pakett tõepoolest aitab saarel edendada eraldusjooneülest kaubandust ja vastastikust majandustegevust – see oleks positiivne areng. Kuid kõnealused meetmed ei asenda komisjoni ettepanekut võtta vastu nõukogu määrus, milles käsitletakse Küprose Vabariigi valitsuse tegeliku kontrolli alla mittekuuluva Küprose Vabariigi alaga toimuva kaubanduse eritingimusi (nn otsekaubanduse määrus). Nõukogu alles menetleb seda ettepanekut.

4. Järeldused

Eraldusjoone määrus pakub endiselt stabiilset õigusraamistikku, mis võimaldab küproslastel ja teistel ELi kodanikel iga päev vabalt liikuda üle eraldusjoone piiriületuspunktide kaudu.

Muret põhjustab asjaolu, et endiselt on suur eraldusjoont ebaseaduslikult ületavate kolmandate riikide kodanike arv. Komisjon on seisukohal, et Küprose Vabariigi valitsus peab oluliselt tugevdama eraldusjoone valvamist vastavalt eraldusjoone määruse artiklile 3. Küprose Vabariigi keeldumine võtta eraldusjoone valvamise küsimuses mis tahes meetmeid, mille tulemusel eraldusjoon muutuks välispiiri sarnaseks, on poliitiliselt vastuvõetamatu.

Saadud andmetest ilmneb, et võrreldes eelmise aruandeperioodiga on märgatavalt suurenenud üle eraldusjoone viidud kaupade koguväärtus. Vastavalt Küprose ametiasutuste esitatud aruannetele suurenes tegelikult üle eraldusjoone viidud kaupade kaubanduslik koguväärtus ligi kaks korda ja oli umbes 3,3 miljonit eurot. Üle eraldusjoone toimuva kaubanduse kogumaht on siiski endiselt võrdlemisi väike. Käesoleval aruandeperioodil kaubeldi üle eraldusjoone vaid mõne üksiku uue tootega, ning selle tulemusel igakuise kaubanduse koguväärtus oluliselt ei suurenenud. Vaid ühel korral ületasid eraldusjoone kaubad, millega seejärel sooritati kahe liikmesriigi vaheline ühendusesisene tehing. Kaubanduse maht on väike ka seetõttu, et eraldusjoone määrusega on kehtestatud piirangud, mille kohaselt võib üle eraldusjoone viia vaid neid kaupu, mis on täielikult saadud Küprose põhjaosast või mis on seal läbinud viimase olulise majanduslikult põhjendatud töötlemise või toimingu.

Hoolimata sellest, et kaupade liikumise valdkonnas on olnud positiivseid arenguid, annavad mitu teadaolevat juhtumit tunnistust, et üle eraldusjoone toimuva kaubanduse edasisel arengul on endiselt palju takistusi. Küprose Vabariik ei tunnusta Küprose türgi kogukonna väljastatud tõendeid Küprose türgi veokite tehnoseisundi kohta ega raskeveokite juhtide kutselise autojuhi lube. Küprose Vabariigi parlamendi eelmise koosseisu ajal jäid vastu võtmata menetluses olnud eelnõud, mis oleksid aidanud olukorda parandada. Püsivad ka märkimisväärsed psühholoogilist laadi kaubandustõkked.

Mõlemal pool eraldusjoont leidub surverühmi, kes takistavad üle eraldusjoone toimuva kaubanduse arengut. Eriti kahetsusväärne on surve avaldamise jätkumine kauplejatele Küprose türgi kogukonnas.

Küsimust kaupade ajutisest viimisest üle piiri tuleks käsitleda de lege ferenda.

Komisjon on võtnud mitmesuguseid meetmeid, et soodustada eraldusjooneülest kaubandust, eeskätt kauplemist kartuli, tsitrusviljade, mee ja kala ning puiduga.

Üldiselt võib teha järelduse, et eraldusjoone määrus on endiselt kasutuskõlblik alus, mis võimaldab kaupadel ja inimestel liikuda Küprose Vabariigi valitsuse kontrolli all olevale alale ja neilt välja, kuigi kaubavoog on võrdlemisi väike. Komisjon jätkab määruse rakendamise jälgimist.

Technical Annexes

Annex I Overview table summarising the monthly reports of the Turkish Cypriot Chamber of Commerce according to Article 8 of Commission Regulation 1480/2004 (EUR)

Traded Products | May | Jun | Jul | Aug | Sept | Oct | Nov | Dec | Jan | Feb | Mar | Apr | Total |

Aluminium/ PVC Products | 7 773 | 21190 | 377 867 | 6 124 | 23 190 | 25 657 | 4 953 | 8 595 | 1 314 | 2 845 | 5 871 | 805 | 486 184 |

Building/ Articles of Stone | 19 965 | 38 432 | 23 535 | 16 976 | 22 843 | 40 250 | 41 066 | 30 146 | 32 233 | 49 724 | 61 241 | 71 921 | 448 332 |

Charcoal | 1 206 | 0 | 0 | 0 | 0 | 0 | 0 | 0 | 0 | 0 | 0 | 0 | 1 206 |

Chemical Products | 7 888 | 10 966 | 8 777 | 10 194 | 9 154 | 14 175 | 13 246 | 12 047 | 10 590 | 14 192 | 23 931 | 25 507 | 160 667 |

Clothing | 1 014 | 1 242 | 0 | 0 | 109 | 1 862 | 776 | 0 | 1 800 | 617 | 527 | 0 | 7 947 |

Earth/Stone | 0 | 707 | 241 | 14 548 | 34 862 | 7 784 | 0 | 0 | 0 | 8 871 | 0 | 0 | 67 013 |

Electronic Equipment | 38 672 | 18 339 | 1 790 | 0 | 1 138 | 0 | 0 | 0 | 0 | 0 | 0 | 0 | 59 939 |

Food/Drink | 862 | 0 | 1 007 | 0 | 0 | 0 | 0 | 0 | 0 | 0 | 0 | 0 | 1 869 |

Handicraft products | 5 735 | 2 069 | 4 777 | 5 164 | 4 293 | 5 082 | 12 945 | 5 376 | 982 | 1 367 | 2 806 | 5 737 | 56 333 |

Iron/Steel | 517 | 1 034 | 862 | 0 | 0 | 603 | 276 | 414 | 0 | 0 | 4 647 | 1 284 | 9 637 |

Paper Products | 16 764 | 12 598 | 22 034 | 7 921 | 14 946 | 9 323 | 12 903 | 8 399 | 21 341 | 11 072 | 15 061 | 14 412 | 166 774 |

Plastering machine and material | 0 | 0 | 0 | 0 | 0 | 0 | 1 724 | 0 | 0 | 0 | 4 655 | 4 707 | 11 086 |

Plastic Products | 17 811 | 24 522 | 41 518 | 27 525 | 39 096 | 25 456 | 36 906 | 23 032 | 21 126 | 32 417 | 30 905 | 31 301 | 351 615 |

Pre-fabricated buildings | 0 | 0 | 0 | 0 | 0 | 0 | 0 | 0 | 0 | 7 759 | 0 | 0 | 7 759 |

Raw metal | 12 672 | 9 052 | 2 715 | 34 698 | 28 103 | 95 603 | 38 097 | 96 840 | 67 707 | 79 659 | 44 190 | 56 353 | 565 689 |

Saddlery and Harness | 0 | 615 | 0 | 0 | 0 | 0 | 0 | 0 | 0 | 0 | 0 | 0 | 615 |

Vegetables | 0 | 24 588 | 137 167 | 158 754 | 83 610 | 274 526 | 387 586 | 175 426 | 244 575 | 122 634 | 32 069 | 35 552 | 1 676 487 |

Water Storage/heating | 586 | 0 | 0 | 0 | 0 | 0 | 0 | 2 759 | 345 | 0 | 0 | | 3 690 |

Wooden products/ furniture | 31 166 | 31 802 | 39 259 | 38 581 | 49 217 | 71 571 | 90 484 | 109 241 | 51 404 | 72 079 | 82 448 | 56 005 | 723 257 |

Total | 162 631 | 197 156 | 661 549 | 320 485 | 310 561 | 571 892 | 640 962 | 472 275 | 453 417 | 403 236 | 308 351 | 303 585 | 4 806 100 |

1 EUR = 0,58 CYP

LISAII: Value of goods crossing the Green Line reported by the authorities of the Republic of Cyprus (May 2006-April 2007)

May | € 168 836 |

June | € 128.561 |

July | € 219 943 |

August | € 278 582 |

September | € 276 110 |

October | € 352 016 |

November | € 469 415 |

December | € 350 421 |

January | € 342 652 |

February | € 274 562 |

March | € 285 252 |

April | € 234 456 |

Total | € 3 380 805 |

1 EUR=0.58 CYP

LISAIII: Values of goods which crossed the Green Line and value of goods for which accompanying documents were issued by the Turkish Cypriot Chamber of Commerce

(...PICT...)

LISAIV: Most traded goods

(...PICT...)

Vegetables | 1 676 487 |

Wooden products/furniture | 723 257 |

Raw metal | 565 689 |

Aluminium/PVC products | 486 184 |

Building/articles of stone | 448 332 |

Other: | 906 151 |

Total: | 4 806 100 |

LISAV: Development of most traded goods

(...PICT...)

ANNEX VI Illegal immigration for the period 01/05/2006 - 30/04/2007

MONTH /YEAR | ILLEGAL IMMIGRATION (total number) (1+3+5) | ILLEGAL IMMIGRATION / ASYLUM SEEKERS via the Green Line | ILLEGAL IMMIGRATION / ASYLUM SEEKERSdirectly to the government-controlled areas (not via the Green Line) | ILLEGAL IMMIGRATION via the British Sovereign Base Areas*(5) |

| | ILLEGAL IMMIGRANTS(1) | ASYLUM SEEKERS(2) | ILLEGAL IMMIGRANTS(3) | ASYLUM SEEKERS(4) | |

Μay 2006 | 176 | 176 | 143 | 0 | 0 | 0 |

June 2006 | 218 | 189 | 139 | 1 | 0 | 28 |

July 2006 | 223 | 211 | 151 | 2 | 0 | 10 |

August 2006 | 255 | 251 | 183 | 1 | 1 | 3 |

September 2006 | 217 | 210 | 168 | 0 | 0 | 7 |

October 2006 | 236 | 226 | 178 | 8 | 0 | 2 |

November 2006 | 262 | 262 | 235 | 0 | 0 | 0 |

December 2006 | 219 | 219 | 188 | 0 | 0 | 0 |

TOTAL | 1806 | 1744 | 1385 | 12 | 1 | 50 |

January 2007 | 152 | 150 | 101 | 1 | 1 | 1 |

February 2007 | 210 | 201 | 157 | 6 | 6 | 3 |

March 2007 | 504 | 502 | 465 | 2 | 2 | 0 |

April 2007 | 247 | 247 | 205 | 0 | 0 | 0 |

TOTAL | 1113 | 1100 | 928 | 9 | 9 | 4 |

TOTAL (5/2006-4/2007) | 2919 | 2844(97.43%) | 2313 (81.32%) | 21(0.72%) | 10(47.61%) | 54*(1.85%) |

* None of the illegal immigrants who entered from the British Sovereign Base Areas, applied for asylum.

Source: Republic of Cyprus, Police Headquarters, 18/5/2007

ANNEX VII

CHECKS ON PERSONS AND VEHICLES AT OFFICIAL CROSSING POINTS OF THE GREEN LINE FOR THE PERIOD 1/5/2006-30/4/2007 |

MONTH/ YEAR | PERSONS | VEHICLES |

| Greek Cypriots entering the northern part of Cyprus | Turkish Cypriots leaving the northern part of Cyprus and entering the government-controlled areas | TOTAL (entries and exits) | Greek Cypriot vehicles entering the northern part of Cyprus) | Turkish Cypriot vehicles leaving the northern part of Cyprus and entering the government-controlled areas | TOTAL (entries and exits) |

05 / 2006 | 88945 | 166285 | 255230 | 31266 | 57114 | 88380 |

06 / 2006 | 94965 | 153747 | 248712 | 33665 | 54996 | 88661 |

07 / 2006 | 96478 | 154126 | 250604 | 34219 | 53453 | 87672 |

08 / 2006 | 110284 | 139202 | 249486 | 36588 | 52104 | 88692 |

09 / 2006 | 60986 | 98676 | 159662 | 25427 | 49020 | 74447 |

10 / 2006 | 56755 | 100720 | 157475 | 26793 | 50477 | 77270 |

11 / 2006 | 49483 | 87754 | 137237 | 22220 | 46142 | 68362 |

12 / 2006 | 47694 | 85959 | 133653 | 17053 | 33652 | 50705 |

01 / 2007 | 43670 | 89064 | 132734 | 18465 | 38663 | 57128 |

02 / 2007 | 36729 | 89786 | 126515 | 16660 | 43796 | 60456 |

03 / 2007 | 46417 | 98177 | 144594 | 22434 | 53145 | 75579 |

04 / 2007 | 56417 | 84719 | 141136 | 27133 | 47191 | 74324 |

TOTAL | 788823 | 1348215 | 2137038 | 311923 | 579753 | 891676 |

Note: According to the authorities of the Republic of Cyprus no records are kept for the return of Greek Cypriots to the government-controlled | |

areas and for the return of Turkish Cypriots to the northern part of Cyprus | |

| | | | | | |

SOURCE of data: Republic of Cyprus, Operation Office, Police Headquarters, 01/06/2007 | | | |

| | | | | | |

| | | | | | |

[1] ELT L 161, 30.4.2004, lk 128. Määrust on viimati muudetud komisjoni määrusega (EÜ) nr 1283/2005 (ELT L 203, 4.8.2005, lk 8).

[2] Komisjoni 4. mai 2007. aasta otsus 2007/330/EÜ (ELT L 123, 12.5.2007, lk 30).

[3] Vt VII lisa.

[4] Küprose Vabariigi ametiasutustelt saadud teate kohaselt ei registreerita Küprose kreeklaste tagasipöördumist valitsuse kontrolli all olevale alale ega Küprose türklaste tagasipöördumist Küprose põhjaossa. Vt VII lisa.

[5] Kriminaalseadustiku muutmise seadus avaldati riigi ametlikus väljaandes 20. oktoobril 2006. Muudetud paragrahv 303A on nüüd sõnastatud järgmiselt: "(1) Igaüht, kes petmise eesmärgil teeb tehingu teisele isikule kuuluva kinnisvaraga, on süüdi kuriteos, mille eest karistatakse seitsme aasta pikkuse vangistusega. (2) Isik teeb käesoleva paragrahvi tähenduses kinnisvaratehingu, kui ta a) müüb või üürib kinnisvara teisele isikule või võtab sellele hüpoteeklaenu, koormab selle muul viisil võlaga või annab selle teisele isikule muul viisil kasutamiseks;b) avaldab kinnisvara müümise kuulutuse või teeb muul viisil teatavaks kinnisvara müügi, väljaüürimise või teise isiku kasuks hüpoteeklaenu või muu kohustusega koormamise või teisele isikule kasutada andmise kavatsuse;c) sõlmib teise isikuga müügi- või üürilepingu või lepingu hüpoteeklaenu või kinnisvara teise isiku kasuks mis tahes muu rahalise kohustusega koormamise või teisele isikule kasutada andmise kohta;d) võtab vastu käesolevas lõikes loetletud mis tahes tehingu aluseks oleva kinnisvara. (3) Isikut, kes paneb toime lõikes 2 nimetatud teo, käsitletakse käesoleva paragrahvi tähenduses pettuse eesmärgil tegutseva isikuna, kui ta teab või asjaolusid arvestades peaks teadma, et tal ei ole kinnisvara õiguspärase omaniku või nõusoleku andmiseks õiguslikult pädeva teise isiku nõusolekut.“

[6] Andmed, mille komisjon sai Küprose vabariigi politseilt, käsitlevad neid ebaseaduslikke sisserändajaid, kelle kohta olid politseil olemas dokumendid (1513 isikut). Käesolevas aruandes on nad seostatud eraldusjoone ebaseaduslikult ületanud ebaseaduslike sisserändajate koguarvuga (2844) (Küprose Vabariigi politseilt saadud andmed, vt VI lisa).

[7] Küprose Vabariigi politsei teatel oli neist umbes kahel kolmandikul Türgi viisa, mis kehtib ka Küprose põhjaosas ja umbes ühel kolmandikul oli Türgi viisa, millele oli lisatud nn Põhja-Küprose Türgi Vabariigi viisa.

[8] Vt VI lisa.

[9] Tunnistusi ja järeldusi kasutatakse nende ebaseaduslike sisserändajate kohta, kelle kohta Küprose politseil ei ole dokumente.

[10] Aruandeperioodil toimus kahe helikopteriga kokku 115 tundi patrull-lende, sealhulgas patrullimine eraldusjoonel.

[11] Komisjoni määrus (EÜ) nr 1480/2004, 10. august 2004 (ELT L 272, 20.8.2004, lk 3).

[12] Vt I ja II lisa.

[13] Vt III lisa. 2006. aasta juulis tühistati viimasel hetkel kahe suure kartulipartii saatmine Limassoli sadama kaudu ELi liikmesriikidesse, kuna Küprose türgi kaupmeestele avaldati poliitilistel põhjustel survet. Vt ka punkti 3.5 allpool.

[14] Vt IV lisa.

[15] See kehtib Küprose türgi veoautode kohta, mille maksimaalne täismass on suurem kui 3,5 tonni.

[16] See kehtib Küprose türgi veoautode kohta, mille maksimaalne täismass on 7,5 tonni või suurem.

[17] ÜRO arenguprogrammi raames ELi rahastatava programmi „Partnerlus tuleviku nimel“ rahastatud uurimus „Küprose põhjaosa majanduse jätkusuutlikkus ja kasvu allikad“.

[18] Nõukogu direktiivi 2006/112/EÜ artikkel 398 (endine nõukogu direktiivi 77/388/EMÜ artikli 29 lõige 2).

[19] Probleemid kauplemisel kartulitega, mis ei ole ette nähtud tarbimiseks Küprose Vabariigis, vt punkt 3.5.

[20] Komisjoni määrus (EÜ) nr 1480/2004, 10. august 2004 (ELT L 272, 20.8.2004, lk 3).

[21] Komisjoni 4. mai 2007. aasta otsus 2007/330/EÜ (ELT L 123, 12.5.2007, lk 30).

[22] Vt käesoleva teatise punkt 3.7.

--------------------------------------------------